钦定古今图书集成/明伦汇编/氏族典/第263卷 > 王潮
## 钦定古今图书集成/明伦汇编/氏族典/第263卷 > 王潮

按《唐书王潮传》：“潮字信臣，光州固始人。五代祖晔为
固始令，因家焉，世以赀显。僖宗入蜀，盗兴江淮，王绪、
刘行全据寿州，劫豪杰置军中。潮自县史署军正，主
廪庾，士推其信。绪约军中有以老孺从者斩。潮与弟
审邽、审知奉母以行，绪怒，欲斩其母，三子同辞曰：‘事
母犹事将军也，杀其母，焉用其子’？绪赦之。时望气者”
言军中当有暴兴者，绪潜视魁梧雄才，皆以事诛之。
潮语行全曰：“子美须眉，才绝众，吾不知子死所。”行全
与左右数十人伏丛翳，狙缚绪以徇，推潮为主。潮苦
让，乃除地剚剑祝曰：“拜而剑三动者，我以为主。”至审
知，剑跃于地，皆拜之。审知让潮自为副，于是悉师行，
会泉州，州人奉牛酒迎潮，遂有其地。攻福州，建、汀二
州，皆举籍听命。昭宗假潮福建等州团练使，俄迁观
察使。乃作《四门义学》，还流亡，定赋敛，遣吏劝农，人皆
安之。乾宁中，宠福州为威武军，即拜潮节度使，检校
尚书左仆射。卒。潮病，以审知权节度。后事朱全忠荐
为节度使。帝在凤翔，赐审知朱诏，自三品皆得承制
除授。天祐初，进琅邪郡王。